《题张子政黄大痴松亭高士图》
明代·袁华

大痴老人天下士，结客侠游非画史。酒酣泼墨写荆关，咫尺微画数千里。

筲箕泉头鹤上仙，空遗宝绘人间传。弟子颠张早入室，重冈叠嶂开云烟。

太山斗绝何由缘，下有鸟道丹梯悬。此中疑是避秦处，仰见茅屋岩崖边。

松亭蒿目者谁子，耳谱流泉横绿绮。不知捷径在终南，每逢佳处辄留止。

我生亦有山水癖，吴楚燕齐遍游历。风尘澒洞难再往，坐对此图三太息。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。